**A büntetés-végrehajtás országos parancsnokának
53/2015. (VII.28.) OP**

***s z a k u t a s í t á s a***

***az illetményelőleg folyósításának és visszafizetésének szabályozásáról***

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján – figyelemmel a rendvédelmi feladatokat ellátó szervek hivatásos állományának szolgálati jogviszonyáról szóló 2015. évi XLII. törvény 170. §-ára, a belügyminiszter irányítása alá tartozó rendvédelmi feladatokat ellátó szervek hivatásos szolgálati viszonyban álló tagjai illetményének és egyéb juttatásainak megállapításáról, valamint a folyósítás szabályairól szóló 33/2015. (VI. 16.) BM rendelet 37.-38. §-ára, a közszolgálati tisztviselőkről szóló 2011. évi CXCIX. tv. 152. §-ára – az illetményelőleg folyósításának és visszafizetésének szabályozásáról a következő szakutasítást adom ki.

**I.
Hatálya**

1.  A szakutasítás hatálya a Büntetés-végrehajtás Országos Parancsnoksága (továbbiakban: BVOP), továbbá a büntetés-végrehajtási intézetek, intézmények (a továbbiakban együttesen: bv. szervek) hivatásos, közalkalmazotti, valamint kormánytisztviselői (pártfogói) állományú tagjaira (a továbbiakban: személyi állomány) terjed ki.

 **II.
Folyósítás szabályai**

2.  Illetményelőleg csak abban az esetben folyósítható, ha a kifizetés nem veszélyezteti az intézet személyi juttatásokon jelentkező egyéb kifizetéseit.

3.  Családi, egészségügyi vagy más szociális ok figyelembevételével kamatmentes illetményelőlegben részesülhet a személyi állomány tagja, ha az 1. melléklet szerinti formanyomtatványon ennek okát indokolja.

4.  Az 1. és 2. melléklet szerinti formanyomtatványt engedélyezés céljából

*a)*a bv. szervek beosztottjai az állományilletékes parancsnokhoz,

*b)*a bv. szervek vezetői az országos parancsnokhoz vagy az országos parancsnok gazdasági és informatikai helyetteséhez,

*c)*a BVOP állománya az országos parancsnok gazdasági és informatikai helyetteséhez, távollétében a Közgazdasági Főosztály vezetőjéhez terjesztik fel.

5.  Határozott idejű foglalkoztatás esetén illetményelőleg csak úgy adható, hogy a levonás a határozott idő lejáratáig teljesüljön.

6.  Nem részesülhet illetményelőlegben a személyi állomány tagja, ha

*a)*próbaidejét tölti,

*b)*korábban felvett illetményelőlegből származó törlesztetlen tartozása van,

*c)*az illetményéből az illetményelőleg törlesztő részleteinek levonása bármely ok miatt nem lehetséges,

*d)*GYES-en, GYED-en, szülési, illetve illetmény nélküli szabadságon tartózkodik,

*e)*felmentési idejét tölti, vagy mentesítettek a munkavégzés alól.

7.  Az illetményelőleg engedélyezésének és folyósításának menete:

*a)*a személyi állomány tagja a kitöltött és a közvetlen vezető kézjegyével ellátott nyomtatványokat leadja a bv. szerv gazdasági szakterületére,

*b)*a gazdasági szakterület kijelölt munkavállalója (nyilvántartó) a jövedelemadatok és a szabadkeret megállapítása után engedélyezésre továbbadja az illetékes részére,

*c)*a teljes körűen kitöltött és engedélyezett nyomtatványokat levonásba helyezés és számfejtés céljából meg kell küldeni az Illetmény-számfejtési Osztály részére,

*d)*az Illetmény-számfejtési Osztály a levonásba helyezést követően a nyomtatványok egy eredeti példányát (kézjeggyel ellátva) visszaküldi a bv. szerv gazdasági szakterülete részére,

*e)*az illetményelőleg folyósítására a számfejtési bizonylat és utalási állomány alapján kerülhet sor.

8.  Az illetményelőleg folyósítása átutalással vagy postai címre utalással történik, pénztári kifizetésre nincs lehetőség.

9.  A bv. szerv vezetői részére a folyósítást a szolgálati hely szerinti gazdasági szervezet végzi az országos parancsnoki engedélyezést követően.

10. A kifizetett illetményelőlegekről a gazdasági szerv olyan analitikus nyilvántartást vezet, melyből folyamatosan megállapíthatóak az előleget felvevő személy azonosítására alkalmas adatok, a felvett összeg, a törlesztési idő és a visszafizetett (levont) összeg, valamint a törlesztetlen tartozás.

11. Az illetményelőleg törlesztő részleteinek levonását a személyi állomány tagja által megadott havi illetményétől kezdődően kell visszavonni, de a levonást legkésőbb az előleg átutalását követő hónapra járó illetményből kell megkezdeni.

12. A hivatásos, közalkalmazotti vagy kormánytisztviselői jogviszony megszűnésekor a teljes illetményelőleg-tartozás visszafizetése esedékessé válik, amelyet az utolsó havi illetményből kell teljesíteni.

13. A vissza nem térített illetményelőlegből eredő tartozást hivatalból törölni kell, ha a kedvezményezett szolgálati kötelmekkel összefüggő baleset vagy betegség következtében elhalálozott.

14. Az állományilletékes parancsnok kivételesen, rendkívüli méltánylást érdemlő esetben engedélyezheti a tartozás törlését. A vissza nem fizetett előleg adóköteles jövedelemnek minősül.

**III.
Záró rendelkezés**

15. Jelen szakutasítás a kiadás napján lép hatályba.

16. Hatályát veszti az illetményelőleg folyósításának és visszafizetésének szabályozásáról szóló 8/2014. (IV.1.) OP szakutasítást.

**Csóti András bv.vezérőrnagy**országos parancsnok

Mellékletek:

1. számú melléklet  [Illetményelőleg kérelem-engedély](http://bv.gov.hu/download/0/1f/11000/2015_53szu-m01.docx)
2. számú melléklet  [Megállapodás](http://bv.gov.hu/download/1/1f/11000/2015_53szu-m02.docx)